**Idrætsforeninger i Herlev Kommune klarer corona-skærene**

**Antallet af medlemmer i idrætsforeningerne i Herlev Kommune rykkede sig ikke synderligt i 2021. På landsplan gik foreninger under DIF og DGI samlet set frem, men der er stadig langt til medlemstallet før pandemien.**

Corona-restriktionerne for idræts- og foreningslivet varede længere og var mere omfattende i 2021 end i 2020. Alligevel viser 2021-medlemstallene for Danmarks Idrætsforbund (DIF) og DGI en fremgang på 12.101 medlemmer. Dermed har idrætsforeninger under DIF og DGI nu 2.228.776 medlemmer tilsammen.

I Herlev Kommune lykkedes det at komme helskindet igennem corona-året uden de helt store udsving. Her var der en lille tilbagegang på -96 medlemmer fra 2020 til 2021, så der nu samlet er 14.456 medlemmer i de 46 idrætsforeninger, som er organiseret under DGI og DIF i Herlev Kommune.

Michele Møller Amundsen, Formand for Kultur- og Fritidsudvalget (A) udtaler i den forbindelse: ”På trods af en mindre tilbagegang i medlemstallene i foreningerne i Herlev Kommune, så synes jeg, at det vidner om et stærkt foreningsliv, der på trods af nedlukninger og svære betingelser har været kreative og idérige, og har formået at holde fællesskaber og aktiviteter i gang, og har kunne fastholde medlemmer i meget høj grad.”

**Glæde over udviklingen på landsplan**Efter en årrække med fremgang og historiske 2,3 millioner medlemmer i 2019, mistede DIF og DGI knap 90.000 medlemmer på landsplan i corona-året 2020. Nu er lidt af det tabte hentet ind igen, og den opadgående medlemskurve glæder DIF, som sender kredit til de frivillige.

”Først og fremmest glæder vi os over, at frafald er vendt til fremgang trods endnu et år med corona. Der er stadig tabt terræn at genvinde i forhold til 2019-tallene, men vi er på rette vej. Her må vi igen sende en stor tak til de mange frivillige, som har gjort en stor forskel og et fantastisk arbejde ude i landets foreninger i et svært år for idrætten”, siger DIF-formand Hans Natorp.

Den holdning deler DGI, og endnu flere medlemmer skal bydes indenfor i fremtiden.

”Herlev Kommune har et stærkt lokalt foreningsliv og har i mange år ligget helt i toppen blandt de kommuner, som ligger i DGI Storkøbenhavns geografiske område. Vi kan dog se, at foreningsidrættens medlemstal i Herlev desværre er gået tilbage både i 2020 og 2021. Det skal vi selvsagt have fokus på i 2022, så Herlev igen kan være en kommune i fremgang - også ift. foreningsidrættens samlede medlemstal”, siger DGI Storkøbenhavns bestyrelsesformand Peder Nedergaard.

DIF og DGI kvitterer samtidig for, at kommunerne har understøttet foreningslivet økonomisk og ydet andre former for hjælp.

**Visionsarbejdet fortsætter**  
Siden 2015 har DIF og DGI arbejdet sammen om Bevæg dig for livet-visionen med støtte fra Nordea-fonden og TrygFonden. Formålet er at gøre Danmark til verdens mest aktive nation, og i den forbindelse er der udviklet en lang række tilpassede idrætstilbud til foreninger og indgået samarbejder med 25 såkaldte visionskommuner, så endnu flere danskere bliver fysisk aktive.   
  
Samarbejdet med kommuner, idrætsforeninger og andre partnere fortsætter, og med udsigten til at COVID-19 bliver en mindre faktor i de kommende år, forventer DIF og DGI en stigning i fremtidens medlemstal.

**Fakta om medlemstal**Det samlede medlemstal for DGI og DIF på 2.228.776 unikke medlemmer er renset for, at flere idrætsforeninger/klubber er medlem af begge organisationer. Tallet er for kalenderåret 2021 og et medlem tæller med i statistikken, når der er tale om et medlemskab i mindst tre måneder af året.

Du kan dykke dybere ned i tallene for de to organisationer på henholdsvis [www.dif.dk/medlemstal](https://www.dif.dk/da/politik/vi-er/medlemstal) og [www.dgi.dk/medlemstal](https://www.dgi.dk/om/fakta/tal-og-referater/medlemstal)

**Om Bevæg dig for livet**Danmark skal være verdens mest idrætsaktive nation. En ambitiøs vision, som DGI og DIF arbejder for at indfri med støtte fra TrygFonden og Nordea-fonden. Bevæg dig for livet er den største partnerskabsaftale i dansk idræts historie og har på nuværende tidspunkt indgået forpligtende aftaler med 25 såkaldte visionskommuner. Udover kampagner, som skal give danskerne et ’kærligt puf’, tilbyder Bevæg dig for livet rådgivning og anbefalinger, events som Royal Run og en længere række tilpassede koncepter inden for diverse idræts- og motionsaktiviteter.

**Kontakt for yderligere kommentarer og informationer**

**Politiske kommentarer:**

Peder Nedergaard, bestyrelsesformand for DGI Storkøbenhavn: 4255 7550

Hans Natorp, formand i DIF: 3144 4015

**For spørgsmål til tal:**

Kasper Lund Kirkegaard, teamleder for Politik og Analyse i DGI Storkøbenhavn: 2974 4982  
Lau Tofft-Jørgensen, analytiker i DIF Analyse: 2331 0220